Publication: Magyar Közlöny
Issue: MK-2001-73 (Year: 2001, Number: 73)
Era: 1990-2004
Section: általános szabályairól szóló 1957. évi IV. törvény 8. §
Paragraph Index: 699

(1) bekezdése általános, külön hatósági határozat nélkül is fennálló tilalmat fogalmaz meg a védett növény- és állatfajok védelmében. A Tvtv. 42. § (1) bekezdése a védett növényfajok védelmében előírt törvényi tilalomról rendelkezik: „(1) Tilos a védett növényfajok egyedeinek veszélyeztetése, engedély nélküli elpusztítása, károsítása, élőhelyeinek veszélyeztetése, károsítása.” A 43. § (1) bekezdése pedig a védett állatfajok védelme érdekében előírt tilalmat tartalmazza: „(1) Tilos a védett állatfajok egyedének zavarása, károsítása, kínzása, elpusztítása, szaporodásának és más élettevékenységének veszélyeztetése, lakó-, élő-, táplálkozó-, költő -, pihenő- vagy búvóhelyeinek lerombolása, károsítása.” A Tvtv. 44. § (3) bekezdésében foglalt rendelkezés e tilalmak érvényesítése érdekében ad felhatalmazást a természetvédelmi hatóságnak arra az esetre, ha a fokozottan védett fajok védelme az egyébként jogszerűen végzett gazdasági tevékenység, jogszerű használat korlátozását igényli. A vizsgált hatósági jogkörök eltérő rendeltetésére, jogi hatásaira tekintettel, nem tekinthető ugyanazon hatósági jogosítvány gyakorlásának, ugyanazon hatósági ügynek az Evt. 29. § (3) bekezdésében szabályozott erdőgazdálkodási terv jóváhagyása és a fokozottan védett növény- és állatfajok védelme érdekében a Tvtv. 44. § (3) bekezdésében meghatározott korlátozás előírása. Ennek megfelelően az Áe. 8. § (1) bekezdés a) pontjában meghatározott pozitív hatásköri összeütközés fennállása nem állapítható meg. Ezért az Alkotmánybíróság az indítványt elutasította. A konkrét ügyben a természetvédelmi hatóság által hozott határozat jogszerűségének elbírálása nem tartozik az Alkotmánybíróság hatáskörébe. A jogszerűtlen határozat orvoslására az Áe.-ben szabályozott jogorvoslati eszközök igénybevételével van lehetőség. Ugyancsak nem tartozik az Alkotmánybíróság hatáskörébe annak meghatározása, hogy a természetvédelmi hatóság milyen feltételek mellett és milyen eljárásban jogosult a Tvtv. 44. § (3) bekezdésében hatáskörébe utalt korlátozások előírására. Erre nézve a Tvtv. 44. § (3) bekezdésében kapott felhatalmazás alapján a környezetvédelmi miniszter rendelkezik hatáskörrel.

Source: https://magyarkozlony.hu/hivatalos-lapok/4dea48e44a475c3a015b632a3521b60bccb3ddd9/dokumentumok/eabc6a2d7be06453d5eb111969a0947c1d4d5df0/letoltes